តុលាការ​​ខេត្ត​បាត់ដំបង​កាត់​ទោស​ប៉េអឹម​២​នាក់​ឲ្យ​ជាប់​ពន្ធនាគារ​៤​ឆ្នាំ​និង​៧​ឆ្នាំ រឿង​វាយ​ដំ​​អ្នក​ជាប់​ឃុំ​រហូត​ដល់​ស្លាប់
មេធាវី​របស់​ជនរង​គ្រោះ​និយាយ​ថា​ការ​ផ្តន្ទា​ទោស​ដាក់​ពន្ធ​នាគារ​៤ឆ្នាំ​និង​៧​ឆ្នាំ​នេះ «ស្រាល​ពេក» ដោយ​លោក​ថា​ទោស​​គួរ​តែ​ធ្ងន់​ជាង​នេះ ដោយសារ​ជន​ជាប់​ចោទ​ដែល​ជា​មន្ត្រី​ប៉េអឹម​​យុត្តិធម៌​​ផង​នោះ​ បាន​ប្រព្រឹត្ត​អំពើ«ធ្ងន់​ធ្ងរ»។ 
ភ្នំពេញ — តុលាការខេត្តបាត់ដំបងបានសម្រេចផ្តន្ទាទោសមន្ត្រីប៉េអឹម ២ នាក់ ឲ្យជាប់ពន្ធនាគារ ៤ ឆ្នាំនិង ៧ ឆ្នាំ ទាក់ទងនឹងការវាយដំមនុស្ស ៥ នាក់ ក្នុងខេត្តបន្ទាយមានជ័យ កាលពីចុងឆ្នាំ ២០១៩ ដែលក្នុងនោះបុរសម្នាក់បានស្លាប់។ នេះបើតាមជនរងគ្រោះនិងមេធាវីរបស់ជនរងគ្រោះ។ ជនរងគ្រោះ ៤ នាក់ដែលរងការវាយដំ និងភរិយារបស់អ្នកដែលស្លាប់ បានដាក់ពាក្យប្តឹងទៅតុលាការខេត្តបន្ទាយមានជ័យ ពាក់ព័ន្ធនឹងការវាយដំពួកគេ។ តុលាការខេត្តបន្ទាយមានជ័យបានសម្រេចបញ្ជូនសំណុំរឿងនេះទៅតុលាការខេត្តបាត់ដំបងចាត់ការវិញ ក្រោយមន្ត្រីប៉េអឹម ២ នាក់ត្រូវបានចាប់ខ្លួននិងចោទប្រកាន់ពីបទហិង្សាមានស្ថានទម្ងន់ទោស រហូតដល់ជនរងគ្រោះម្នាក់ស្លាប់។ បុរសម្នាក់ ឈ្មោះ ទុយ ស្រស់ បានស្លាប់ ដោយសារការវាយដំនេះ។ ជនរងគ្រោះទាំង ៥ នាក់ ត្រូវបានកងកម្លាំងប៉េអឹមខេត្តបន្ទាយមានជ័យចាប់ខ្លួន ក្នុងការតវ៉ារឿងដីធ្លីមួយ កាលពីចុងឆ្នាំ២០១៩ ហើយពួកគេរងការវាយដំធ្ងន់ធ្ងរ ក្នុងពេលជាប់ឃុំឃាំង។ ជនរងគ្រោះម្នាក់ គឺលោក នូវ នឿន អាយុ ៦៣ ឆ្នាំ ប្រាប់ VOA នៅថ្ងៃពុធនេះថា តុលាការខេត្តបាត់ដំបងដែលទទួលសំណុំរឿងផ្ទេរពីខេត្តបន្ទាយមានជ័យ បានកាត់ទោសឲ្យលោក ស ប៊ុនសឿង អតីតមេបញ្ជាការរងនៃកងរាជអាវុធហត្ថខេត្តបន្ទាយមានជ័យ ឲ្យជាប់ពន្ធនាគារ ៤ ឆ្នាំ និងសងសំណងជំងឺចិត្តឲ្យរូបលោកចំនួន ២០ លានរៀល ឬ ៥ ពាន់ដុល្លារ សងជនរងគ្រោះ ឈ្មោះ អាន រួន ចំនួន ២០ លានរៀល សងជនរងគ្រោះលោក ហ៊ឹម គីរី ចំនួន ៣០ លានរៀល និងភរិយាបុរសដែលស្លាប់ចំនួន ៣០ លានរៀលដែរ។ លោកបន្តថា តុលាការក៏បានផ្តន្ទាទោសលោក ឆយ រដ្ឋនា ជំនួយការការិយាល័យប្រឆាំងគ្រឿងញៀននៃកងរាជអាវុធហត្ថខេត្តបន្ទាយមានជ័យ ដែលពលរដ្ឋរងគ្រោះហៅថា «សឿង៣៨» ឲ្យជាប់ពន្ធនាគារចំនួន ៧ ឆ្នាំ និងបង្គាប់ឲ្យជនជាប់ចោទរូបនេះ សងជំងឺចិត្តដល់ភរិយាអ្នកដែលស្លាប់ចំនួន ៤០ លានរៀល ឬស្មើនឹង ១ ម៉ឺនដុល្លារអាមេរិក។ ជនរងគ្រោះរូបនោះលើកឡើងថា លោកមិនពេញចិត្តនឹងការផ្តល់សំណង ២០ លានរៀលនេះទេ ដោយលោកថា ចំនួននេះតិចតួចពេក ព្រោះលោកបានទាមទារសំណងជំងឺចិត្តចំនួន ២០ ម៉ឺនដុល្លារអាមេរិក។ លោកថា ការវាយដំរបស់មន្ត្រីប៉េអឹមនេះ ធ្វើឲ្យលោកឈឺចាប់រាងកាយជារៀងរាល់ថ្ងៃ ហើយមិនអាចបំពេញការងារបាន។ លោកមានប្រសាសន៍ថា៖ «គាត់សងសំណងមកលើខ្ញុំដែលតុលាការគាត់បានប្រកាសហ្នឹង ឲ្យខ្ញុំចំនួន ២០ លាន[រៀល]ហ្នឹង ខ្ញុំមិនអាចទទួលយកបាន ខ្ញុំនឹងបន្តឡើងឧទ្ធរណ៍ទៀត»។ លោក នូវ នឿន ដែលនៅឈឺចុកស្រាញដៃស្តាំរបស់លោកនិងភ្នែកនៅស្រវាំង ដោយសារការវាយដំនេះ លើកឡើងថា លោកមិនមានមតិយោបល់អ្វីទេចំពោះការសម្រេចដាក់ពន្ធនាគារលើជនជាប់ចោទទាំង ២ នាក់។ លោកមានប្រសាសន៍ថា៖ «ខ្ញុំក៏មិនទៅបន្ថែមរឿងរ៉ាវដល់គាត់វែងអន្លាយ ហួសទៅយូរឆ្នាំទៀត ក៏វាអត់បានផលប្រយោជន៍អីដែរ។ គ្រាន់តែថា សុំមានសំណងឲ្យខ្ពស់ដែលខ្ញុំអាចទទួលយកបានប៉ុណ្ណឹងទៅ។ ...តុលាការគាត់កាត់ប៉ុណ្ណឹង ក៏មានហេតុផលរបស់គាត់ទៅ ក៏គ្រប់គ្រាន់ហើយ»។ ជនរងគ្រោះម្នាក់ទៀត គឺលោក អាន រួន អាយុ ៦០ ឆ្នាំ ដែលនៅឈឺដើមទ្រូងនិងស្មាខាងស្តាំ មានប្រសាសន៍ថា ជនជាប់ចោទ លោក ស ប៊ុនសឿង ត្រូវបានបង្គាប់ឲ្យសងជំងឺចិត្តលោកចំនួន ២០ លានរៀលដែរ ដែលលោកថា ជាចំនួនតិចពេកដែលលោកមិនអាចទទួលយកបាននោះទេ។ លោកថា លោកមិនអាចធ្វើការងារអ្វីបានទេ ដោយសារការវាយដំនោះនៅតែបង្កភាពឈឺចាប់ដល់រូបលោក។ លោកមានប្រសាសន៍ថា៖ «សំខាន់គឺឲ្យបង់ជំងឺចិត្តឲ្យខ្ញុំ ឲ្យខ្ញុំពេញចិត្ត ហើយអារឿងជាប់ពន្ធនាគារបួនប្រាំឆ្នាំខ្ញុំអត់មានបញ្ហាអីទេណា»។ មេធាវីរបស់ជនរងគ្រោះ គឺលោក សំ ទិត្យសីហា មានប្រសាសន៍ថា ការផ្តន្ទាទោសដាក់ពន្ធនាគារ ៤ ឆ្នាំនិង ៧ ឆ្នាំ «ស្រាលពេក» ដោយលោកថា ទោសគួរតែធ្ងន់ជាងនេះ ដោយសារជនជាប់ចោទបានប្រព្រឹត្តអំពើ «ធ្ងន់ធ្ងរ» ហើយពួកគេជាមន្ត្រីប៉េអឹមយុត្តិធម៌ទៀតផង។ លោកបញ្ជាក់ថា៖ «អំពើដែលគាត់ធ្វើនេះ មិនមែនទាក់ទងអ្វីដែលគាត់ប្រើហិង្សាទេ គឺគាត់ធ្វើរហូតដល់បណ្តាលឲ្យស្លាប់ គឺគាត់មានចេតនាពិតប្រាកដក្នុងការ[ធ្វើឲ្យ]ស្លាប់»។ លោកបន្តថា លោកនឹងសួរកូនក្តីរបស់លោកថា តើពួកគេនឹងសម្រេចប្តឹងទៅឧទ្ធរណ៍បន្ថែមទៀតឬយ៉ាងណា ទាក់ទងនឹងរយៈពេលនៃការដាក់ពន្ធនាគារ និងសំណងជាទឹកប្រាក់សម្រាប់ពួកគេ។ លោកស្រី ជា ច័ន្ទរស្មី អ្នកនាំពាក្យរបស់តុលាការខេត្តបាត់ដំបង មានប្រសាសន៍ថា លោកស្រីមិនអាចបញ្ជាក់សេចក្តីលម្អិតនៃសាលក្រមរបស់តុលាការនៅថ្ងៃនះបានទេ ដោយសារលោកស្រីមិនមានព័ត៌មាន។ លោកស្រីបន្ថែមថា លោកស្រីក៏មិនអាចអត្ថាធិប្បាយឆ្លើយតបនឹងការលើកឡើងរបស់ដើមចោទ និងមេធាវីរបស់ជនរងគ្រោះបានដែរ ទាក់ទងនឹងការអះអាងអំពីសំណង «តិចតួច» និងការផ្តន្ទាទោស «ស្រាលពេក»។ នៅពេលមានហេតុការណ៍វាយដំ និងមានករណីស្លាប់ រដ្ឋបាលខេត្តបន្ទាយមានជ័យ បានលើកឡើងថាជនរងគ្រោះដែលស្លាប់គឺលោក ទុយ ស្រស់ ជា«អ្នកញៀនស្រានិងមានសុខភាពមិនល្អ»។ ប៉ុន្តែភរិយារបស់អ្នកស្លាប់បានបដិសេធការលើកឡើងនេះ។ របាយការណ៍របស់ប្រធានពន្ធនាគារខេត្តបន្ទាយមានជ័យ ឲ្យដឹងថា លោក ទុយ ស្រស់ ស្លាប់ដោយសារ «ខ្យល់គរ»។ ប៉ុន្តែរឿងរ៉ានេះបានឮដល់លោកនាយករដ្ឋមន្ត្រី ហ៊ុន សែន រហូតដល់លោកបញ្ជាឲ្យមានការស៊ើបអង្កេតឡើងវិញ។ ក្រោយមក ទើបមានការចាប់ខ្លួននាយទាហាននៃកងរាជអាវុធហត្ថពីរនាក់នោះ គឺលោក ស ប៊ុនសឿង មេបញ្ជាការរងនៃកងរាជអាវុធហត្ថខេត្តបន្ទាយមានជ័យ និងលោក ឆយ រដ្ឋនា ជំនួយការការិយាល័យប្រឆាំងគ្រឿងញៀននៃកងរាជអាវុធហត្ថខេត្តបន្ទាយមានជ័យ។ គួរបញ្ជាក់ថា ការវាយដំក្នុងពេលចាប់ឃុំខ្លួននោះ ពាក់ព័ន្ធនឹងរឿងដីធ្លីដែលប្រជាពលរដ្ឋរាប់រយនាក់បាននាំគ្នាចាប់ដី ហើយតុលាការបានចោទប្រកាន់ពួកគេថា ចាប់ដីរបស់ឯកជន។ ប៉ុន្តែប្រជាពលរដ្ឋមិនសុខចិត្ត ហើយបាននាំគ្នាប្រមូលផ្តុំនៅខាងមុខសាលាខេត្តបន្ទាយមានជ័យជាបន្តបន្ទាប់ ដើម្បីសុំដំណោះស្រាយ ក្នុងនោះមានការសុំឲ្យអាជ្ញាធរខេត្តផ្តល់ដីជូនប្រជាពលរដ្ឋ និងផ្តល់សំណងលើការដុតផ្ទះរបស់ពួកគេ។ ប៉ុន្តែការតវ៉ានោះនាំឲ្យមានការចាប់ខ្លួន និងមានការវាយដំពលរដ្ឋ ៥ នាក់ ក្នុងពេលពួកគេជាប់ឃុំឃាំង៕